CodeWright 6.0
Nadštandardný programátorský editor
Nie všetkým programátorom vyhovuje editor zdrojového kódu zabudovaný v ich programovacom nástroji. Programy sa zatiaľ píšu hlavne ručne (aj keď vizuálnej tvorby je dnes skutočne veľa) a každý dobrý programátor potrebuje aj poriadny programátorský editor, ktorý by mu pri práci pomáhal a ušetril mu tak množstvo času. Jedným z nich je aj CodeWright od firmy Premia Corporation, nástroj, ktorý predefinoval spôsob písania kódu a spravil z programovania “kombináciu vedy a umenia”.
Inštalácia je jednoduchá a rýchla a po jej ukončení zaberie program na pevnom disku vyše 30 MB. Počas inštalácie sa tiež konfigurujú základné nastavenia (napríklad do prostredia ktorého programovacieho jazyka sa bude editor integrovať, rozloženie klávesnice a podobne), čomu je potrebné venovať trochu pozornosti. Nie je však problém nastaviť konfiguráciu po ukončení inštalácie. Minimálne systémové nároky vyplývajú z prostredia, pre ktoré je CodeWright určený, čiže Windows 95/98/NT alebo 2000. 
CodeWright podporuje veľké množstvo vývojových prostriedkov, ktorými je možné priamo z programu kompilovať a ladiť. Sú to Microsoft Visual Basic (6.0), Microsoft Visual C++ (vrátane Developer Studio a Visual Studio 97), Borland C++ (5.0), Borland C++ Builder Development Enviroment, Borland Delphi 32 Development Enviroment. CodeWright tu ponúka úplnú integráciu, riadi IDE vrátane spustenia kompilácie a helpu. Pružné kompilovacie rozhranie a používateľsky definované menu dovoľujú integrovať viac používaných vývojových nástrojov do jedného IDE.
Čo sa týka podpory ďalších programovacích jazykov, CodeWright ich podporuje široké množstvo. Sú to napríklad C/C++, Xbase, BASIC, Pascal, ASM, HTML, PERL, JavaScript a ďalšie. Jazykové parametre sú však široko nastaviteľné a dá sa teda doplniť podpora aj pre iný jazyk.
Prostredie CodeWright je vcelku prehľadné a jeho ovládanie by programátorom nemalo robiť problémy. Vo viacerých oknách nájdeme všetko potrebné od vedenia projektu, zoznamu komponent, vlastnej editácie zdrojového kódu atď. Pracovný panel je usporiadaný vo forme záložiek, niektoré činnosti sú zjednodušené pomocou sprievodcov.
Jedným zo základov úspechu programátorských editorov je ich maximálna možnosť prispôsobiť sa. CodeWright ponúka v tejto oblasti veľa možností. Môžete konfigurovať nielen vzhľad, ale aj chovanie a ovládanie programu, definovať klávesové skratky pre často sa opakujúce úkony a podobne; výhodou je rýchle a pohodlné nastavovanie rozloženia klávesnice.
Ako uvádza spoločnosť Premia, podľa triezveho odhadu ušetrí CodeWright jednému programátorovi šesť minút v priebehu hodiny (čo je 10% zvýšenie produktivity), čiže 48 minút za deň, 4 hodiny za týždeň a 200 hodín za rok – investícia do tohoto nástroja je teda určite výhodná (aj keď niektorým programátorom nestúpne produktivita, ale čas pre oddych – aspoň niečo...). 
CodeWright ale neznamená len zvýšenie produktivity práce, pretože s jeho pomocou je možné písať lepší a tým aj rýchlejší kód. Funkcie ako napríklad CodeSense alebo CodeFolio sú len jednými z tých, ktoré umožňujú automatizovať opakujúce sa úkony. Ale nejedná sa len o automatizáciu – CodeSense má vstavanú “inteligenciu”, takže automatická kompletácia vnútri kódu je vykonaná rýchlo a presne. (Automatická kompletácia pracuje tak, že pri zadaní časti výrazu sa zobrazí okno so všetkými existujúcimi výrazmi.) CodeFolio podporuje znovupoužívanie hotového kódu a urýchľuje písanie kódu tým, že napísaný kód udržuje ľahko prístupný a vždy pripravený k opätovnému použitiu nielen jednotlivými programátormi, ale aj skupinami.
Jadrom celého systému je SuperEditor, špičkový nástroj pre editáciu zdrojového kódu. Editácia textu je podporovaná množstvom pomocných funkcií. Možná je práca s formátom textu, vyhľadávanie, zámena a porovnávanie textu, mnohonásobné undo/redo a podobne. Samozrejmé je použitie farebného odlíšenia syntaxu programovacieho jazyka. Program dokáže editovať až 2 GB veľké súbory. 
CodeWright ponúka aj zaujímavé vylepšenie editovaného zdrojového kódu vkladaním odkazov vo forme tlačítok – Button Links. Odkaz môže byť spustenie makra, otvorenie dokumentu, spustenie ľubovoľnej aplikácie, URL link, textová poznámka a podobne. Button Links umožňujú zaujímavým spôsobom sprehľadniť zložité zdrojové kódy. Samozrejme, sú viditeľné a použiteľné len pri editácii v CodeWright a nemajú žiadny vplyv napríklad pri kompilácii. Nevýhodou je, že zdrojový kód obsahuje aj kód týchto poznámok a pri editovaní iným programom tam “prekáža”.
K ďalším možnostiam patria napríklad stromové zobrazenie deklarácií zdrojového textu, priebežná kontrola regulárnosti zapisovaného syntaxu, preformátovanie kódu podľa zadaných podmienok (napríklad odsadzovanie blokov) a nechýbajú ani makrá. Široké sú tiež možnosti pre tlač (s množstvom nastavení), nadhľad, záhlavie a pätu, stránkovacie makrá.
Záverom možno povedať, že vďaka CodeWrightu je písanie kódu rýchlejšie, jednoduchšie a aj príjemnejšie. Tento programátorský editovací systém obsahuje kompletnú sadu nástrojov pre písanie, znovupoužívanie a správu programových kódov. CodeWright je naviac možné upraviť tak, aby odpovedal preferenciám vývojárskych týmov aj v ďalších kľúčových oblastiach.
Štefan Stieranka

CodeWright 6.0
Profesionálny programátorský editor pro Windows 9x/NT/2000
Hardwarové nároky: počítač pro Windows, 30 MB na disku
Výrobca: Premia Corporation, USA
Poskytol: Unicorn Distribution, Praha
Cena: 13 000 Kč (bez DPH)